CELEX: 62016CN0057
Language: sk
Date: 2016-02-01 00:00:00
Title: Vec C-57/16 P: Odvolanie podané 1. februára 2016: ClientEarth proti rozsudku Všeobecného súdu (druhá komora) z 13. novembra 2015 v spojených veciach T-424/14 a T-425/15, ClientEarth/Európska komisia

30.5.2016   
            
            
               SK
            
            
               Úradný vestník Európskej únie
            
            
               C 191/5
            
         Odvolanie podané 1. februára 2016: ClientEarth proti rozsudku Všeobecného súdu (druhá komora) z 13. novembra 2015 v spojených veciach T-424/14 a T-425/15, ClientEarth/Európska komisia
   (Vec C-57/16 P)
   (2016/C 191/08)
   Jazyk konania: angličtina
   
      Účastníci konania
   
   
      Odvolateľka: ClientEarth (v zastúpení: O. W. Brouwer, F. Heringa, J. Wolfhagen, advocaten)
   
      Ďalší účastník konania: Európska komisia
   
      Návrhy odvolateľky
   
   Odvolateľka navrhuje, aby Súdny dvor:
   
               i.
            
            
               zrušil rozsudok Všeobecného súdu z 13. novembra 2015, ktorým:
               
                           —
                        
                        
                           bola zamietnutá žaloba odvolateľky,
                        
                     
                           —
                        
                        
                           bolo rozhodnuté, že odvolateľka znáša svoje vlastné trovy konania a je povinná nahradiť trovy konania Európskej komisie;
                        
                     
         
               ii.
            
            
               zaviazal Komisiu na náhradu trov konania, vrátane trov konania prípadných vedľajších účastníkov konania.
            
         
      Odvolacie dôvody a hlavné tvrdenia
   
   Odvolateľka tvrdí, že uvedený rozsudok treba zrušiť z týchto dôvodov:
   
      
         Prvý odvolací dôvod:
       Nesprávne právne posúdenie všeobecnej domnienky s ohľadom na článok 4 ods. 3 prvého pododseku nariadenia č. 1049/2001 (1), pokiaľ ide o požadované dokumenty.
   Všeobecný súd vychádzal z nesprávneho právneho posúdenia, keď:
   
               i.
            
            
               nesprávne uplatnil judikatúru Súdneho dvora;
            
         
               ii.
            
            
               neuznal, že z článku 17 ods. 1 až 3 ZEÚ nevyplýva žiadny dôvod, na základe ktorého by bolo možné pripustiť takú všeobecnú domnienku;
            
         
               iii.
            
            
               pripustil všeobecnú domnienku s ohľadom na nepredloženie požadovaných dokumentov bez toho, aby preskúmal existenciu skutočnej a konkrétnej ujmy;
            
         
               iv.
            
            
               neuznal, že požadované dokumenty sú vnútorne spojené s rozhodnutím sledovať alebo nesledovať nové zámery legislatívnej politiky.
            
         
      
         Druhý odvolací dôvod
      : Nesprávne právne posúdenie tým, že nebol uznaný prevažujúci verejný záujem.
   Všeobecný súd vychádzal z nesprávneho právneho posúdenia, keď:
   
               i.
            
            
               neposúdil osobitný verejný záujem, na ktorý poukazovala ClientEarth;
            
         
               ii.
            
            
               rozhodol, že zverejnenie požadovaných dokumentov neskôr je z pohľadu existencie prevažujúceho verejného záujmu na zverejnení týchto dokumentov vylúčené;
            
         
               iii.
            
            
               rozhodol, že zverejnenie iných, než požadovaných dokumentov je z pohľadu existencie prevažujúceho verejného záujmu na zverejnení týchto dokumentov vylúčené;
            
         
               iv.
            
            
               neuznal povahu verejného záujmu, ako ho uvádzala ClientEarth;
            
         
               v.
            
            
               nedal dôvodom pre odmietnutie reštriktívny výklad, pričom nezohľadnil verejný záujem spočívajúci vo zverejnení, ako vyplýva z článku 6 ods. 1 druhej vety nariadenia č. 1367/2006 (2);
            
         
               vi.
            
            
               neuznal verejný záujem na zlepšení prístupu k spravodlivosti vo veciach ochrany životného prostredia.
            
         
      (1)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, s. 43).
   
      (2)  Nariadenie Európskeho parlamentu a Rady (ES) č. 1367/2006 zo 6. septembra 2006 o uplatňovaní ustanovení Aarhuského dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia na inštitúcie a orgány Spoločenstva (Ú. v. EÚ L 264, s. 13).